《芙蓉堂次郑氏子韵》
元代·叶颙

芙蓉堂中见嘉什，与君似有三生约。高才磊落亦可怜，谁谓今人不如昨。

我疑此子胸有天地春，不然别有一丘壑。男儿趣向贵如此，慎勿恋他儿女乐。

一襟爽气已逼人，尘氛不假沧浪濯。笔端滚滚龙蛇飞，纸上霏霏烟雾落。

谪仙苏二呼不来，江湖夜雨蛩声哀。观子新诗何所似，秋空一鹤山崔嵬。

山灵起舞神鬼笑，林泉变色云屏开。波光月色清可掬，风露满身寒肃肃。

还君此子不复言，骊龙抱珠海底浴。

作者简介：（1296—?）元明间金华府金华人，字景南，一字伯恺，自号云𩕢天民。元末隐居不出，至正中自刻其诗，名《樵云独唱》。入明，举进士，官行人司副。后免官家居，授徒甚众。